بو إودن هیس اییسی گلیر/ پریسا میرزاییماهر (حیکایه)
تنگه نی دؤنوب دایانیرام قاپینین دالیندا. هیس اییسی گلیر… چوروموش قاپینی ایته له ییب حیطه کئچیرم. هر یئر سسسیز – سمیرسیز.
آغاجلارین یئلده ترپنمه سینه باخیرام… گیردکان آغاجی قورویوب آلما آغاجلاری سینیب، آلچا آغاجلاری آنجاق هله آیاق اوسته. حیط اورتاسینداکی یئکه حوضون رنگی گئدیب بؤیرو چارتلاییب.
سارماشیقلار دولاشیب بوتون قیزیل گوللره… اوزوم آغاجلارینا…
پیلله لری چیخیرام. تندیرین یاخینلیغیندا ایلهشیرم، اوچموش دیوارلارا باخیرام، تندیرین ایچینده کی تیکه پارا کوللنمیش اودونلارا.
گؤزلریمی یوموب سؤیکه نیرم دیوارا. بؤیوک ننه مین سسی گلیر. خمیری تشتده گتیریب ایلشیر تندیرین بؤیرونده. چرقدینی وئریب هؤروکلرینین آلتینا… “نارین خالا” دا کوچه نین آچیق قاپیسینی تاققیلدادیب، ـ «کیم وار» دئیه دئیه ایچری کئچیر. قیچینی زورلا چکه – چکه پیلله لری چیخیر، اؤزونو بؤیوک ننهنین بؤیرونه وئریر… بؤیوک ننه باشلاییر خوش گلدینه. نارین خالا تؤوشوله دیکجه، سینه سینین خیسیلتیسی قولاغیما دولور. ـ “نه یامان توستو سالیبسان؟… کوچه نین باشینا گلیر اییسی”، دئییب گوللو دامنینی وئریر آلتینا. اوزوکلرینی خینالی بارماقلاریندان چیخاردیر، سونرا دا ال آتیر خمیره…
ـ “هئچ منه دئمه میشدین بو گون خمیر ائله یه جکسن؟”، دؤنور منه ساری، ـ “نه قاییریرسان هؤروکلو قیز؟!”
یاواش سسله دئییرم: ـ “ساغ اول!”
کونده لری بیر بویدا توتوب، برق کیمی ایشله ییر. اونو سپیر تاختایا، کونده لری فیرلادیب ییغیر تئشته سوفراداکیلارین بؤیرونه، تئز ده اوستونو باستیریر قوروماسینلار.
کونده لری یاییر، اوخلونو اوینادیر، پیچیلتییا باشلاییر… بیر آز کئچمه میش، منه باخیب گولوشلو اوزو آجیلانیر. ـ “دور گئت بیر چای گتیر! اوشاق بؤیوگون سؤزونه قولاق وئرمز…”
یئریمدن ترپنمه دن، بؤیوک ننه نین پؤرتموش اوزونه باخیرام. خمیردن جورلادیغیم بالاجا فطیرلری بوراخام دئیه منه گؤز قاش ائله ییر. زورلا دورورام چای حاضیرلاماغا. سؤزلریندن باشیم چیخماسا دا، تئز قاییدیرام قالانینی ائشیتمه یه. نارین خالا داها بیر سؤز دئمیر. بؤیوک ننه ده. من دئییرم: ـ “بس هانی منیم فطیرلریم؟”
نارین خالا نارین نارین گولور. هامیسینی تزه دن کوندهله ییب لاواش ائله دییینی بیلیرم. حیرص بوغازیمی کسیر، قاش قاباقلا ایله شیرم…
نارین خالا ـ “خمیری اویناتمازلار، گوناه دیر!” دئییر، آلنینین ترینی سیلیر.
پیشمیش لاواشلار تاختا کیمی قالانیر بیر بیرینین اوستونه. بؤیوک ننه دوروب اونلاری یغییب آپاریر حیطین او باشینا.
نارین خالا ایلشدیییی یئرده اؤزونو ترپدیب، یاخینلاشدیریر تندیرین باشینا. بیلنگلرییله دامنینی آلتیندان چکیر، او حالدا یئکه قارنی ترپه نیر.
بؤیوک ننه گلیب ات پیتیسینی قویور تندیره. سونرا کؤمکله شیر نارین خالا دورسون. ـ “گئدک ائوه… بیر آز کئچسین، تندیر سویوسون، گلریک قیچلاریوی سالارسان ایچینه.”
ـ “هه باشیوا دؤنوم”، دئییب دورور آیاغا.
قاچیرام ائوه ساری. بؤیوک حیطین ایچینده ایتمک ایسته ییرم… نالچانی سالیرام ائیوانا، نارین خالا ایله شرکن بالیشی گتیریب قویورام دالینا. منه باخدیغیندا، بالاجا گؤزلری ایشیلداییر، ـ “منیم جئیران بالام ساغ اولسون؟!”
الیمدن یاپیشیب منی ایلشدیریر بؤیرونده. جورابینین اوستونده کی کئشی آچیب اوردا گیزلتدیییی شیقالاتی اوزادیر منه ساری… گولومسه ییر.
یئل چوخالیر. یارپاقلار تؤکولور حیطه، بوش حاووضون ایچینه…
بؤیوک ننه چؤرکلری سولاییر، اونلاری قاتلاییر. سونرا لاواشلارین آراسیندان بالاجا بیر فطیر چیخاردیب توتور منیم قاباغیما. ـ “بو دا سنین اؤزون بویدا فطیرین!”
گولور. گولمک همه شه کی کیمی اوزونه یاراشیر. اللریمی اوزادیرام بؤیوک ننه مه ساری… یئل کوچه قاپیسینی چیرپیر. قاپینین آچیلی تاقلارینا باخیرام، اوچموش دیوارلارا، بوش تندیره.
سئرچه لرین سسیندن باشقا هئچ زاد ائشیتمیرم. بیر آز اوشویورم. دوروب پالتاریمی چیرپا – چیرپا کوچه یه چیخیرام. قاپی آچیق قالیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab